b'\n_START_ARTICLE_\nNapster\n_START_SECTION_\nProgramvare\n_START_PARAGRAPH_\nProgramvaren Napster ble f\xc3\xb8rst utgitt i 1999. _NEWLINE_Den var utviklet av Shawn Fanning, med det m\xc3\xa5l \xc3\xa5 forenkle letingen etter musikkfiler (i forhold til s\xc3\xb8k p\xc3\xa5 web og gjennom chatting).  Konseptuelt er den organisert som en Peer-to-peer samling av klientprosesser som representerer individuelle brukere.  Gjennom klienten, kan brukeren annonsere (\xc2\xabdele ut\xc2\xbb) sine filer (med musikk, videoer o.l.) overfor en sentral indeksserver.  Det er ikke selve filene som blir overf\xc3\xb8rt, men en beskrivelse av disse.  Hensikten er \xc3\xa5 gj\xc3\xb8re brukerens musikk s\xc3\xb8kbar, alts\xc3\xa5 tilgjengelig for andre brukere (peers).\n_START_SECTION_\nLokalisering\n_START_PARAGRAPH_\nFor \xc3\xa5 lokalisere musikk, m\xc3\xa5 hver bruker via sin klient, formulere et s\xc3\xb8keuttrykk, og sende dette over til indeksserveren, som etter s\xc3\xb8king i interne registre, vil returnere et sett med relevante filer.  Hvert slikt treff viser en betegnelse p\xc3\xa5 filen, samt en direkte peker til en annen bruker i Napsternettet, som tidligere har annonsert seg som tilbyder av filen.  Det antas alts\xc3\xa5 at filen vil ligge lagret hos denne brukeren, og s\xc3\xa5ledes tilgjengelig for kopiering.   Den bruker som s\xc3\xb8ker etter musikk, vil da velge ett av treffene, og iverksette kopiering direkte fra det sted der filen ligger.  Indeksserver er ikke involvert i selve kopieringen.\n_START_SECTION_\nIndeksserver\n_START_PARAGRAPH_\nEtter kopieringen ligger filen lagret nok et sted.  Indeksserver kan s\xc3\xa5ledes v\xc3\xa6re klar over flere lagringssted for gitte filer, der antallet vil v\xc3\xa6re omtrent proporsjonalt med filens popularitet. _NEWLINE_Indeksserver vil ogs\xc3\xa5 periodisk overv\xc3\xa5ke kvaliteten p\xc3\xa5 de tilkoblede brukere, og indikere visse ytelsesparametre i trefflisten, slik at brukere kan forbedre valg av kopieringssted._NEWLINE_Indeksserveren er realisert med et cluster av datamaskiner som samarbeider om \xc3\xa5 spre arbeidet fornuftig og ivareta en relativt h\xc3\xb8y p\xc3\xa5litelighet.  Hver klient har en fast kobling mot indeksserveren der de utveksler sp\xc3\xb8rsm\xc3\xa5l og svar, samt m\xc3\xa5linger av kvalitet og ytelse.\n_START_SECTION_\nP\xc3\xa5litelighet og sikkerhet\n_START_PARAGRAPH_\nEt ankepunkt mot Napsterarkitekturen, er dens avhengighet av en indeksserver.  Selv om denne best\xc3\xa5r av flere samarbeidende maskiner, er de bygninger og de tilknytninger disse har til Internettet, punkt som kan feile.  Den sentrale kontroll har dog den fordel at firmaet Napster kan filtrere og kvalitetssikre trefflistene i mye st\xc3\xb8rre grad. Det er dog mulig \xc3\xa5 forfalske det som man annonserer, alts\xc3\xa5 musikktitler og kvalitetsindikatorer, og selve innholdet i en fil vil Napster ikke ha kapasitet til \xc3\xa5 kontrollere.  Svartelister kan bygges opp og iverksettes sentralt, basert da p\xc3\xa5 tilbakemeldinger fra brukere.\n_START_SECTION_\nUtbredelse og videref\xc3\xb8ring\n_START_PARAGRAPH_\nNapsters popularitet og effekt som destruktiv teknologi gjorde at den ble gjenstand for mange studier, b\xc3\xa5de informatikk-tekniske, s\xc3\xa5vel som samfunnsfaglige.  I en studie (25 timer, 7000 brukere) fant man at 90\xc2\xa0% av brukerne deltok i opp til 5 timer og delte ut opp til 100 filer._NEWLINE_Ideen med Napster var ikke ny, men effekten var stor verden over, og etter domfellelsen har man sett utviklingen av et ti-talls lignende teknologier av type Peer-to-peer, som lar en utveksle filer og annet popul\xc3\xa6rt, men med forbedrede og legale former for utveksling, for eksempel Gnutella.  I dag tilbyr firmaet en annen s\xc3\xb8ketjeneste for musikk, men baserer seg ikke p\xc3\xa5 den opprinnelige formen for fildeling._NEWLINE_I 2013 ble tjenesten lansert som betalingstjeneste likt som man finner i Apples iTunes, og vil konkurrere mot etablerte tjenester som Spotify og Wimp.'